Žemaičių vyskupas

Žemaičių vyskupas – Žemaičių vyskupijos, veikusios 1417–1926 m. Žemaitijoje valdytojas.

Istorija 

Žemaičių vyskupijos istorijos pradžia – 1413 m., kai Lietuvos didysis kunigaikštis Vytautas ir Lenkijos karalius Jogaila su lenkų kunigais atvyko krikštyti žemaičių. Iškilus nesusipratimams su Kryžiuočių ordinu vyskupija įsteigta nebuvo. 1417 m. vasarą Konstanco susirinkimas nutarė pakartotinai kartu su Vytautu į Žemaitiją pasiųsti delegaciją. Ji turėjo baigti žemaičių krikštą ir įsteigti vyskupiją. 1417 m. spalio 23 d. Vytauto aktu patvirtintas vyskupijos įsteigimo faktas, o spalio 24 d. Konstanco susirinkimo atstovas Vilniaus katedros kleboną Motiejų Vilnietį (Trakiškį) konsekravo vyskupu ir paskyrė į Žemaitiją. Vyskupijos centru buvo pasirinkti Medininkai (dab. Varniai), vyskupijai suteiktas Medininkų vardas. Vėliau ji pavadinta Žemaičių vyskupija. Rusijos caro valdžia 1840 m. Žemaičių vyskupiją pavadino Telšių vyskupija, bet pavadinimas neprigijo. Po 1863 m. sukilimo caro patvirtintu nutarimu, nesuderinus su popiežiumi, Žemaičių vyskupijos centras iš Varnių 1864 m. iškeltas į Kauną, bet tik 1883 m. popiežius Leonas XIII įteisino Žemaičių vyskupijos centro perkėlimą, oficialiai tai atlikta 1895 m. 1926 m. įsteigta Kauno arkivyskupija.

Žemaitijos vyskupijos istorija traukia daugelio istorikų dėmesį. Vis dėlto klausimų, į kuriuos neatsakyta, lieka dar nemažai, nes trūksta dokumentų, kurie paaiškintų atskirus faktus, įvykius ilgoje Žemaičių vyskupijos gyvavimo istorijoje. Tas pats ir kalbant apie Žemaitijos vyskupus. Jų sąrašą yra pateikęs Motiejus Valančius, tačiau vėlesni istorikų tyrinėjimai parodė, kad jame išspausdinta vyskupų eilė nėra visai teisinga, ypač supainiota XV a. ir iš dalies XVI a. vyskupų eilė ir vyskupavimo datos.
Žemaičių vyskupų sąrašo sudarymui, dirbdamas Vatikano archyvuose, daug dėmesio yra skyręs istorikas Zenonas Ivinskis. Jo surinkti faktai apie Žemaičių vyskupus iki XVIII a. išspausdinti 1987 m. Romoje išleistoje Z. Ivinskio knygoje „Krikščionybė Lietuvoje“. Čia, kaip yra nurodęs Z. Ivinskis, visos pavardės dokumentuotos autentiškai pagal Vatikano archyvų šaltinius.

Žemaičių vyskupų charakteristiką, rašydamas habilitacinį darbą „Žemaičių vyskupija nuo XV iki XVII a. pradžios: sandara ir aprūpinimas“ yra tyrinėjęs ir lenkų istorikas G. Blaščikas (Blaszczyk). Konkretų XV–XVI a. Žemaičių vyskupų sąrašą pateikia ir 1984 m. Romoje išleisto „Codex mednicensis seu Samogitiae dioecesis” I dalis (sudarė Paulius Jatulis). Remiantis juo bei Z. Ivinskio ir G. Blaščiko pateiktais faktais, sudarytas šis Žemaičių vyskupų sąrašas.

Vieną naujausių, šiuo metu labiausiai vertinamų Žemaičių vyskupų sąrašų, išspausdintą 1996 m. Vilniuje, Lietuvos katalikų mokslo akademijos „Metraštyje“, t. 10. parengė akademikas, profesorius, kunigas Paulius Rabikauskas SJ.

Žemaičių vyskupai

Vyskupai sufraganai 

 1628-1643 Jonas Višomirskis (Jan Wyszomirski)
 1643-1647 Jonas Kazakevičius (Jan Kozakiewicz)
 1647-1649 Jurgis Sapžinskis (Jerzy Sęporzyński)
 1651-1677 Stanislovas Jackus Sviesickis (Stanisław Jacek Święcicki)
 1680-1701 Benediktas Žuchovskis (Benedykt Żuchowski)
 1701 Joachimas Skirmantas (Joachim Skirmunt)
 1718-1730 Mykolas Jonas Zenkovičius (Michał Jan Zienkowicz)
 1731-1774 Aleksandras Kazimieras Gorainis (Aleksander Horain)
 1760-1762 Jonas Šemeta (Jan Szemiot)
 1765-1803 Mykolas Chominskis (Michał Chomiński)
 1776-1786 Juozapas Leonas Lopacinskis (Józef Leon Łopaciński)
 1782-1816 Antoninas Malinovskis (Antonin Malinowski) 
 1786-1796 Tadas Juozapas Bukota (Tadeusz Józef Bukaty)
 1791-1802 Juozapas Arnulfas Giedraitis (Józef Arnulf Giedroyć) (koadiutorius)
 1824-1829 Ignotas Giedraitis (Ignacy Giedroyć) (koadiutorius)
 1804-1838 Simonas Giedraitis (Szymon Michał Giedroyć) (koadiutorius nuo 1829)
 1848-1849 Kazimieras Dmochovskis (Kazimierz Dmochowski) 
 1858-1883 Aleksandras Kazimieras Beresnevičius (Aleksander Kazimierz Bereśniewicz) 
 1884-1897 Antanas Baranauskas (Antoni Baranowski)
 1897-1910 Gasparas Cirtautas (Gaspar Felicjan Cyrtowt)
 1919-1926 Juozapas Skvireckas (Józef Skwirecki)

Šaltiniai